કેટલાંક ગામોના લોકો તેમના ખોટા દેખાવ, આડંબર, બડાઈ વગેરેને કારણે કહેવતોમાં ઉપહાસનો ભોગ બન્યા હોય છે. સ્વાર્થ માટે સગાં-સંબંધીઓની પણ કશી પરવા ન કરનાર આપમતલબી લોકોનાં ગામ-લત્તા-ફળિયાં પણ સામાજિક કહેવતોમાં ટીકાપાત્ર બન્યાં છે. જેમ કે વાડ, ખાડ ને વગો, ન થાય કોઈનો સગો નામની કહેવતમાં નડિયાદના લખાવાડ, કાકરખાડ અને દેસાઈ વગો નામના ખ્યાતનામ લત્તાઓની મોટાઈની સ્વાર્થવૃત્તિની ટીકા છે.